**Dôvodová správa**

***Všeobecná časť***

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 209/2016 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu (ďalej len „návrh nariadenia vlády“) sa predkladá ako iniciatívny materiál.

 Dôvodom je zosúladiť znenie návrhu nariadenia vlády so zmenami vyplývajúcimi zo zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 198/2020 Z. z., ktorý nadobudol účinnosť 21. júla 2020. Táto legislatívna zmena sa týka vypustenia posudkovej činnosti orgánov verejného zdravotníctva pri schvaľovaní prevádzkových poriadkov pre pracovné činnosti s expozíciou elektromagnetickému poľu pri práci.

Uvedenou zmenou nedôjde k zníženiu ochrany zdravia zamestnancov pri práci, keďže povinnosťou zamestnávateľov naďalej zostane vypracovať prevádzkový poriadok pre pracovné činnosti s expozíciou elektromagnetickému poľu, ktorého súčasťou sú najmä opatrenia na ochranu zdravia zamestnancov pri práci.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu, vplyv na služby verejnej správy pre občana, ani sociálne vplyvy. Predpokladá sa pozitívny vplyv na podnikateľské prostredie; s tým súvisí pozitívny vplyv aj negatívny vplyv na rozpočet verejnej správy.

 Pozitívny vplyv na podnikateľské prostredie sa predpokladá z dôvodu zrušenia posudzovania prevádzkového poriadku orgánom verejného zdravotníctva, čím sa zníži administratívne zaťaženie pre zamestnávateľov a súvisiace finančné náklady spojené s tým, že zamestnávatelia nebudú musieť uhrádzať správny poplatok za posudkovú činnosť. Táto skutočnosť zároveň predstavuje negatívny vplyv na rozpočet verejnej správy; správne poplatky sú príjmom štátneho rozpočtu.

***Osobitná časť***

**K čl. I**

**K bodu 1**

V § 5 ods. 2 písm. i) sa dopĺňa poznámky pod čiarou s odkazom na nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov, na § 4 zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a na nariadenie Európskeho parlamentu a Rady (EÚ) 2016/425 z 9. marca 2016 o osobných ochranných prostriedkoch a o zrušení smernice Rady 89/686/EHS.

**K bodu 2**

Povinnosťou zamestnávateľa je vypracovať prevádzkový poriadok pre pracovné činnosti s expozíciou elektromagnetickému poľu, ak zamestnanci vykonávajú prácu zaradenú do kategórie 2 alebo 3. Tento písomný dokument zamestnávateľ nebude predkladať na posúdenie príslušnému orgánu verejného zdravotníctva podľa § 52 ods. 1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Prevádzkový poriadok pre pracovné činnosti s expozíciou elektromagnetickému poľu zamestnávateľ  predloží príslušnému orgánu verejného zdravotníctva pri výkone štátneho zdravotného dozoru na pracovisku.

**K bodu 3**

Technická úprava. Zosúladenie s jednotkou SI: watt na meter štvorcový, uvedenou v prílohe č. 1 ôsmom bode nariadenia vlády.

**K čl. II**

Navrhuje sa dátum nadobudnutia účinnosti nariadenia vlády dňom 15. novembra 2020.